钦定古今图书集成/明伦汇编/闺媛典/第065卷 > 黄二姐
## 钦定古今图书集成/明伦汇编/闺媛典/第065卷 > 黄二姐

按《龙溪县志》：黄二姐，府学生元阳女。初，元阳与举人
林炼相友善，许配炼之次子夔。时年各幼，交乳互育。
后元阳没，家日替，未几，炼亦亡，夔遂背盟，别娶富民
张氏。女兄东昇欲讼之官，二姐泣曰：“讼吾姑吾夫，是
讼我也。”夔闻感愧，以金二镒恳赔别嫁。二姐曰：“吾志
必死，何以赔为？”求婚者踵至，母兄婉谕，二姐抚父柩
泣曰：“幼曾见乳于林母，长曾拜见于夫翁。不幸见弃，
何颜别适！生不为林氏妇，死必为林氏鬼。”遂密自经
于父柩侧，家人救不及，卓立如生。乡人争往吊。同里
人方伯蔡公，自为文祭之。郡丞李畿嗣为营葬于马
岐铺之左，表其墓。